Lister Elia ni mwanamuziki, mtunzi wa vitabu, mwalimu wa muziki na mkufunzi wa kituo cha mazoezi kutoka Tanzania, lakini kwa sasa anaishi nchini Japan. Elia alilelewa katika familia ya watu wa dini sana, baba yake akiwa kama kasisi wa Kanisa la Kiangalikana Dayosisi ya Tanganyika Jimbo la Kati. Alikuwa mpenzi sana wa muziki, na kuanza kupiga piano tangu akiwa na umri wa miaka sita. Baadaye alikuja kuhitimu elimu ya muziki kutoka katika chuo cha cha muziki Ruhija huko Bukoba, Tanzania, halafu baadaye kenda kusoma chuo kingine kilichopo mjini Wiesen, nchini Austria. Baada ya kuhamia nchini Japan, alijiandikisha katika chuo kingine cha muziki nchini humo maarufu kama MATE School of Music ili kujiendeleza kimuziki zaidi. Elia alijiunga na bendi ya Orchestra King Kikii Double O, ambayo ilikuwa inamilikiwa na Maestro King Kiki. Baadaye akajiunga na kuwa kiongozi wa bendi ya Benebene Group. Bendi yake ya tatu ilikuwa Orchestra Sambulumaa Band, halafu Orchestra Safari Sound (Ndekule), na mwisho kabisa kwa bendi za Tanzania, ni MK Group, kwa kupiga kinanda kwenye wimbo wa "Maumivu Makali".